**Ενάντια στον ιμπεριαλισμό, τον πόλεμο, την εξάρτηση**

**Η επικαιρότητα της πάλης ενάντια στον ιμπεριαλισμό**

Σήμερα, στην καρδιά της μεγαλύτερης καπιταλιστικής κρίσης των τελευταίων χρόνων, η οποία συμβαίνει όχι σε κάποια μακρινή «περιφέρεια» αλλά στο κέντρο του καπιταλιστικού κόσμου, η πάλη ενάντια στο ιμπεριαλισμό είναι πιο επίκαιρη από ποτέ. Όχι απλά σαν μια θεωρητική συζήτηση, αλλά σαν κριτήριο και οδηγός για την πολιτική πρακτική του εργατικού και επαναστατικού κινήματος. Αυτό ισχύει πολύ περισσότερο στην Ελλάδα της φτώχειας και της εξαθλίωσης, όπου το εργατικό κίνημα δέχεται ολομέτωπη επίθεση στα εργατικά και κοινωνικά δικαιώματα.

Ο ιμπεριαλισμός, ως σύστημα εκμετάλλευσης και δομικό χαρακτηριστικό του καπιταλισμού, δεν μπορεί να διαχωριστεί από το ζήτημα της εργατικής εξουσίας. Δεν υπάρχει αντιιμπεριαλισμός χωρίς επανάσταση και χωρίς προσπάθεια για μια διαφορετική οργάνωση της παραγωγής και της κοινωνίας προς όφελος των εργαζομένων.

O ιμπεριαλισμός έχει τόσο παγκοσμιοποιητικές όσο και εθνικιστικές εκφάνσεις. Πλέον, τα φαινόμενα αυτά έχουν αναπτυχθεί σε πολύ μεγαλύτερο βαθμό από την εποχή του πρώτου και δεύτερου παγκοσμίου πολέμου. Η καπιταλιστική διεθνοποίηση και απελευθέρωση των κεφαλαίων στην Ευρώπη έχει σκεπάσει την ήπειρο με νεοφιλελεύθερες πολιτικές (που τις εφαρμόζουν δεξιές αλλά και αριστερές αστικές κυβερνήσεις), κρατικό αυταρχισμό, φτώχεια και εξαθλίωση που τροφοδοτούν παντού τα φασιστικά και ακροδεξιά κόμματα.

Ο «πατριωτισμός» της ελληνικής αστικής τάξης στην εποχή του ιμπεριαλισμού, εργαλειοποιεί τις μειονότητες και τα δημοκρατικά δικαιώματα, προκειμένου να κάνει παζάρια για πλουτοπαραγωγικές πηγές και συμφωνίες που θα βοηθήσουν τους έλληνες καπιταλιστές και το πολιτικό τους προσωπικό στην καλύτερη αξιοποίηση της λείας από τα τσακισμένα εργατικά δικαιώματα και στους ανταγωνισμούς τους με τους ομολόγους τους στην ανατολική μεσόγειο.

Οι ιμπεριαλιστικοί ανταγωνισμοί στην περιοχή μας δεν γίνονται για το Αιγαίο, την ανεξαρτησία της Κύπρου, ή αντίστοιχα για την Ανατολική Θράκη, την προστασία της τουρκικής μειονότητας κλπ. Δεν γίνονται για την υπεράσπιση της εδαφικής ακεραιότητας και κυριαρχίας των δύο χωρών, Γίνονται κυρίως για τα συμφέροντα των αστικών τάξεων στον ανταγωνισμό για τον πλουτοπαραγωγικό έλεγχο.

Η εργατική τάξη δεν έχει ανάγκη από αυταπάτες για τον ψεύτικο διεθνισμό του κεφαλαίου και της ΕΕ σαν δήθεν πεδίο ταξικής πάλης. Ούτε φυσικά θα πρέπει το εργατικό κίνημα να υποτιμά τη σημασία της υπεράσπισης του δικαιώματος της αυτοδιάθεσης των λαών που αγωνίζονται για την ανεξαρτησία ενάντια στην εθνική τους καταπίεση, όπως στην Παλαιστίνη.

**Είτε δυτικοί είτε ανατολικοί οι ιμπεριαλιστές είναι σφαγείς των λαών.**

Η πολεμική σύγκρουση στην Ουκρανία θέτει νέους όρους στην ταξική πάλη, αναδεικνύοντας την αποκρουστικότητα της εκδούλευσης και της εξάρτησης της ντόπιας αστικής τάξης.

Η συστράτευση της Ελλάδας με τον ευρωατλαντικό ιμπεριαλισμό, ήδη από την ένταξη της στο ΝΑΤΟ και την ΕΕ, αλλά και η μετατροπή της σε προκεχωρημένο φυλάκιο στην ανατολική Μεσόγειο εκ μέρους τους (όπως με την αποστολή στρατιωτικού υλικού, τις συνεκπαιδεύσεις πεζοναυτών, με την ένταση της αμερικανονατοΪκής παρέμβασης στη χώρα, καθώς και με τις υποσχέσεις του πρωθυπουργού για την ανοικοδόμηση της Ουκρανίας μετά τον πόλεμο), ολοένα και βαθαίνουν τη συμμετοχή της στη γεωπολιτική σύγκρουση, τζογάροντας ακόμα και με το ενδεχόμενο του πολέμου.


Επιπλέον οι ρώσοι ιμπεριαλιστές δεν έχουν καμία σχέση με τα ένδοξα χρόνια της πρώτης σοσιαλιστικής επανάστασης, τα σύμβολα της οποίας καπηλεύονται χρόνο με το χρόνο, για να φανεί σε όλη της τη μεγαλοπρέπεια η ρωσική αστική τάξη.

**Το αντιπολεμικό κίνημα**

Η κρίση και τα αποτελέσματα της ανεργίας, της φτώχειας, της καταστολής, της περιθωριοποίησης, της οικολογικής καταστροφής, δείχνουν το πραγματικό πρόσωπο της ιμπεριαλιστικής βαρβαρότητας. Το αντιπολεμικό κίνημα ασφαλώς θα πρέπει να καταγγείλει τον κοινωνικό, οικονομικό και εκμεταλλευτικό και αντιδραστικό χαρακτήρα του πολέμου, σε βάρος της κοινωνίας. Να αναδείξει και να αντιπαλέψει, ιδιαίτερα, τις ευθύνες της δικής του αστικής τάξης, να την θεωρήσει κύρια ταξικό εχθρό, σε βάρος του λαού της χώρας και των λαών της περιοχής. Γι’ αυτό και η ανάγκη ενός νέου μαζικού κινήματος ενάντια στον ιμπεριαλισμό, με την εργατική τάξη μπροστά, γίνεται επιτακτική.

Για τους λαούς δεν υπάρχει άλλος δρόμος από την εναντίωση στο ιμπεριαλιστικό σύστημα, από την υπεράσπιση της ειρήνης, από την διεθνιστική αλληλεγγύη και την αντιιμπεριαλιστική πάλη .Το εργατικό κίνημα θα πρέπει να βρίσκεται σε ετοιμότητα, για να υποδείξει και την ειρηνική διέξοδο από την όποια ενδεχόμενη πολεμική εμπλοκή.

**Ενάντια στην εμπλοκή της χώρας μας στο πλευρό των νατοϊκών δυνάμεων και για τα αμερικανονατοϊκά συμφέροντα αλλά και χωρίς καμία αυταπάτη περί «ήπιου» ρωσικού ιμπεριαλισμού.**

**Οι λαοί δεν έχουν ανάγκη από προστάτες.  
Ζήτω ο προλεταριακός διεθνισμός. Κάτω ο πόλεμος.**

**ΠΡΩΤΟΒΟΥΛΙΑ ΓΙΑ ΤΗΝ ΤΑΞΙΚΗ ΚΑΙ ΠΟΛΙΤΙΚΗ ΑΝΑΣΥΓΚΡΟΤΗΣΗ**  
email: taxiki-anasygkrotisi@protonmail.com

**ΠΡΩΤΟΒΟΥΛΙΑ ΓΙΑ ΤΗΝ ΤΑΞΙΚΗ ΚΑΙ ΠΟΛΙΤΙΚΗ ΑΝΑΣΥΚΓΡΟΤΗΣΗ**email: taxiki-anasygkrotisi@protonmail.com